
Biroul Permanent

al

Camerei  Deputaţilor

Vă înaintăm, alăturat, raportul de reexaminare asupra proiectului de Lege pentru completarea art. 140 din Legea nr. 571/2003 privind Codul fiscal, cu care comisia noastră a fost sesizată în fond cu adresa Biroului Permanent nr.  PLx.344 din 09 noiembrie 2006.
	PREŞEDINTE,

Mihai Nicolae Tănăsescu

RAPORT DE REEXAMINARE
asupra proiectului de Lege pentru completarea art. 140 
din Legea nr. 571/2003 privind Codul fiscal
Cu adresa nr. PL.X.344 din 25 aprilioe 2006, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu proiectul de Lege pentru completarea art. 140 din Legea nr. 571/2003 privind Codul fiscal.
La întocmirea raportului s-au avut în vedere avizele Consiliului Legislativ, al Comisiei juridice, de disciplină şi imunităţi, al Comisiei pentru politică economică, reformă şi privatizare precum şi punctul de vedere al Guvernului.
Prezentul proiect de Lege are ca obiect de reglementare completarea art. 140 alin. (2) din Legea nr. 571/2003 privind Codul fiscal, cu modificările şi completările ulterioare, cu o nouă literă g) în sensul reducerii cotei de T.V.A. de la 19% la 9% pentru următoarele produse alimentare de bază: pâine şi produse de panificaţie, carne şi preparate din carne, peşte şi produse din peşte, lapte şi produse lactate, uleiuri vegetale şi margarine, zahăr, orez şi ouă de păsări din specii domestice. Această reducere ar conduce la creşterea cantitativă şi calitativă a consumului de alimente şi la redirecţionarea unei părţi a banilor economisiţi de către consumatori către alte activităţi, cum ar fi cele educaţionale sau recreative.

Proiectul de Lege a fost adoptat de Senat în şedinţa din data de 13 aprilie 2006.

Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.

În urma examinării Comisia pentru buget, finanţe şi bănci, cu majoritate de voturi, a hotărât în şedinţa din 7 iunie 2006 întocmirea unui raport de respingere (raportul nr. 22/296/16.06.2006).

Raportul în cauză a fost înscris în Plenul Camerei Deputaţilor pentru ziua de 9 noiembrie 2006.

La solicitarea domnului deputat Popa Nicolae, Grupul Parlamentar PC, proiectul de Lege a fost retransmis comisiei pentru o nouă dezbatere.

Proiectul de Lege face parte din categoria legilor ordinare, potrivit art. 76 din Constituţia României, republicată.
La lucrările comisiei au participat 25 deputaţi, din totalul de 28 membri ai comisiei.

În şedinţa din 29.11.2006 comisia a reluat în dezbatere proiectul de Lege în prezenta iniţiatorului, domnul senator Dan Voiculescu, Grupul Parlamentar PC, şi a doamnei Doina Dascălu – secretar de stat la Ministerul Finanţelor Publice.

În urma dezbaterilor comisia a hotărât cu 9 voturi pentru, 9 voturi împotrivă şi o abţinere, întocmirea unui raport de respingere. 
	PREŞEDINTE,

Mihai Nicolae Tănăsescu
	SECRETAR,

Ştefan Baban


          Consilier:
          Onete Alexandru

